Konrád György a HVG legfrissebb számában visszatekint az életére, és bennne természetesen a politikára. Azt mondja, a demokratikus ellenzéki munkája folytatásaként politizált, de a hatalom mindig taszította.

"Göncz Árpádot a köztársasági elnökségre, Demszkyt a főpolgármesterségre, Darvas Ivánt a képviselőségre beszéltem rá, legyenek kiválóságok. Beváltak, és a mostani rezsimnél jobbat, polgári demokráciát reméltünk a rendszerváltástól"

– emlékszik vissza. Arról is beszél, hogy ugyan rábeszélte Soros Györgyöt egykoron, hogy támogassa Orbán Viktort, de ez csak csekélyke téma volt az amerikai milliárdossal folytatott beszélgetésein. Konrád azt állítja, már 1989-ben átlátott Orbánon. Nagy Imre újratemetéséről azt meséli: "Tudtam, hogy abban állapodtak meg a Történelmi Igazságtétel Bizottsággal, hogy a kelet-európai diktatúrákban élők védelmében most még nem hozza szóba az orosz csapatok kivonását, de megszegte a megállapodást. Felelőtlen volt, mert felejthetetlenné akarta tenni magát."

A NER jövőjével kapcsolatban azt mondja: megnyugtatásul úgy látom, hogy nagyobb erő húzza a magyarokat is az Európai Unióhoz, mint a diktátoraikhoz. "Rejtelmes mozgások egyszer csak oda vezethetnek, hogy a miniszterelnök, ha nem akar Nicolae Ceausescu sorsára kerülni, akkor önként elmegy valahova. Jóakaratú emberként azt kívánom, hogy Felcsútra menjen."

A teljes interjú a HVG e heti számában olvasható.